Ego Marcellus, archipresbiter Vergiacensis, notum facio omnibus presentes litteras inspecturis quod querela que vertebatur inter abbatissam et moniales de Loco Dei ex una parte, et dominum Symonem presbiterum de Nuiz ex altera, super quadam vinea sita in territorio de Valerot, quam Robertus de Quinceio presbiter dederat et concesserat in perpetuam elemosinam pro remedio anime sue dictis monialibus, composita est in hunc modum coram nobis et decano Sancti Viventii et Galtero monacho ejusdem loci et Arnupho de Ysurra et Johanne alumno canonicis Vergei et Huldrico presbitero de Quinceio et Thoma presbitero de Givreio, quod dictus presbiter dictam vineam faciet ad medietatem a dictis monialibus quamdiu vixerit, post obitum suum dictam vineam libere et sine con[tr]aditione aliqua dicte moniales in perpetuum possidebunt, et propter hoc anniversarium R[oberti] de Quinceio et Symonis de Nuiz presbiterorum et suorum tenentur facere dicte moniales. Hanc compositionem dictus S[ymo] et Thomas et Odo nepotes ejus laudaverunt. In hujus rei testimonium, ad preces utriusque partis sigillum presentibus fuit appositum. Actum anno Domini gratie Mo CCo XXo IIIo, apud Nuiz, mense decembris.